runetrust/blame-folketinget-dk huggingface dataset:
Anni Matthiesen (V), 2025-01-08:
Tak for det.
Jamen det er, fordi jeg synes, at man nogle gange kan blive lidt provokeret, og det bliver jeg sådan en dag som i dag, for jeg tænker lidt, at det jo er fair nok at kæmpe pædagogernes kamp, men jeg synes samtidig, det er et problem, når det reelt er på den måde, at der er så mange pædagogiske assistenter, som går rundt derude på dagpenge lige nu, og man ikke på en eller anden måde får tænkt i, hvordan vi får det løst – hvordan vi får deres kompetencer taget i brug.
Hvad kan vi gøre for at få det løst?
Det er også derfor, jeg en gang imellem efterspørger, om der kunne være andre ting, som det måske var lige så vigtigt at vi gik i gang med, frem for bare at sige, at nu sætter vi et måltal.
Lotte Rod (RV), 2025-01-08:
Det var ikke mine ord.
Det var et citat fra Red Barnet, og hele citatet var, at det er et kollektivt omsorgssvigt, som er politisk bestemt, fordi det er os herindefra, som underprioriterer det, og som derfor gør, at der er for få uddannede voksne, for få uddannede pædagoger til vores børn, og mange af de problemer, som vi har i skolen, skyldes, at børnene har fået en usikker tilknytning, fordi der ikke har været stabile pædagoger.
Det er derfor, jeg prøver at appellere til, at det her ikke bliver en eller anden mærkelig diskussion mellem pædagoger og pædagogiske assistenter, men at det handler om det egentlig problem, nemlig at vi har brug for at tage ansvaret på os og prioritere de penge, det koster at lave gode vuggestuer og børnehaver.
Helene Brydensholt (ALT), 2025-01-08:
Men hvis ordføreren skal sætte procenter på, som der jo bliver gjort her i forslaget, hvilken procentandel mener ordføreren så der bør være af pædagoger i dagtilbuddene?
Anni Matthiesen (V), 2025-01-08:
Og tak for ordførertalen.
Jeg synes, at der lidt er en tendens til, at fru Lotte Rod nogle gange tegner tingene op sådan rent sort-hvidt.
Altså, hvis man ikke får det, som Radikale gerne vil have – altså at 75 pct. af de ansatte skal være pædagoger – så er alt dårligt.
Ikke for at komme ind på min tandlæge, men alligevel kan jeg sige så meget, at hver anden gang jeg går til tandlæge, er det faktisk en klinikassistent, der renser mine tænder.
Det er for at sige, at det får jeg ikke en dårligere tandbehandling af, for klinikassistenten er faktisk også dygtig til at rense tænder.
Det er så i forhold til tandlæger.
Men jeg vil sige det på den måde, at det, jeg ikke forstår, er, at fru Lotte Rod ikke også tør tage en drøftelse ind i Folketingssalen omkring pædagogiske assistenter.
Mens jeg sad ved skrivebordet søgte jeg lige på det, og lige nu er der omkring 350 pædagogiske assistenter, der er på dagpenge, fordi de ikke kan finde et job.
Og når jeg hører om de store udfordringer, der er rundtomkring, forstår jeg ikke, at det ikke er noget, der bliver italesat f.eks. en dag som i dag, også fra radikal side, altså for at få nogle andre ting ind end bare et måltal.
Hvad tænker ordføreren om det?
Lotte Rod (RV), 2025-01-08:
Men det der er jo præcis argumentet for, at vi har brug for det.
Altså, jeg vil i gang med at oprette stillinger i alle vuggestuer og børnehaver, hvor medhjælpere uddanner sig til pædagoger, for ellers kommer det jo ikke til at kunne lade sig gøre; så bliver vi ved med at stå og mangle pædagogerne.
Derfor bliver vi jo nødt til at tage ansvaret på os i forhold til at lave den nationale plan og sætte de penge af, det koster, for ellers bliver der en enorm ulighed.
Theresa Berg Andersen (SF), 2025-01-08:
Vi er helt enige i præmissen om, at der skal flere uddannede voksne til vores børn.
Lotte Rod (RV), 2025-01-08:
Jeg bliver nysgerrig på, hvad SF's politik er.
Er det SF's politik, at andelen af pædagoger bare ikke må falde, eller vil SF gerne prioritere de penge, det koster at få flere pædagoger?
Theresa Berg Andersen (SF), 2025-01-08:
Tak for ordet, og tak til De Radikale for at fremsætte beslutningsforslaget her.
For børn skal have tid til at lege og være, så de kan udvikles og lære.
I aftalen om minimumsnormeringer står der skrevet: »Det er afgørende for aftalepartierne at sikre, at midlerne i indfasningsårene fører til et løft i normeringerne frem mod den fulde indfasning af minimumsnormeringerne, og at uddannelsessammensætningen i dagtilbud ikke forringes.«
Der står også i aftalen, at kvalificeret personale er afgørende er for børnene og det derfor skal sikres, at der er mere uddannet personale til vores børn.
Det gælder både pædagoger, men også pædagogiske assistenter.
Desværre findes den aftalekreds jo ikke længere, og desværre har vi heller ikke en regering, der har haft ambitioner om at følge op på den her implementering af minimumsnormeringerne og udviklingen af uddannelsessammensætningen, og det er jo trist.
Dengang vi implementerede selve loven om minimumsnormeringer, kæmpede vi i SF også for, at uddannelsessammensætningen ikke måtte forringes, så den sammensætning, der var i 2019, også blev udgangspunktet for det, der skulle forbedres.
Så desværre ser vi også, at andelen af uddannede pædagoger er faldet siden 2019.
Det kan der være mange grunde til, og en af de grunde kan jo være, at kommunerne har svært ved at rekruttere pædagoger.
Jeg har selv været dagtilbudsleder i 20 år – 15 år som leder og 5 år som pædagog – og det er ganske rigtigt, at det er rigtig svært at rekruttere pædagoger og især i vores yderområder.
En anden grund kan også være, at kommunerne har kæmpet for at få deres økonomi til at hænge sammen, og nogle af dem har endda brugt pengene på at opkvalificere og uddanne deres personale, hvilket er en god ting.
Vi kan gøre meget mere for at sikre flere pædagoger til vores børn.
Jeg mener, at vi skal have en national rekrutteringsplan, der både handler om opkvalificering og om styrkelse af pædagoguddannelsen, og så have en generel snak om, hvordan vi får flere pædagoger tilbage i faget.
Vi synes ikke, at det her forslag skal have lov til at falde på, hvilket niveau der skal skrives ind i loven, eller hvor mange penge der skal sættes af til indsatsen.
Derfor har SF sammen med Enhedslisten planer om at stille et ændringsforslag om, at regeringen skal indkalde til drøftelser om at sikre mere uddannet personale, og herunder kunne vi jo lave en national rekrutteringsplan.
Derfor håber vi også, at vi kan sikre en bred opbakning til at have den brede snak.
Jeg kan jo godt høre, at ministeren i dag siger, at der er flere initiativer sat i spil, men hvad med, at vi satte os sammen partierne på tværs og fik lavet den her brede handlingsplan?
Det håber vi at vi kan sikre opbakning til med et ændringsforslag, og så kan vi sammen tage skridt mod at skabe mere uddannelse og mere personale til vores børn i dagtilbud.
For børn skal have tid til at lege og være, så de skal udvikles og lære.
Tak for ordet.
Karina Adsbøl (DD), 2025-01-08:
Jo, det er jeg meget enig i, og jeg synes, at kommunerne også har et kæmpe ansvar for at løfte den her opgave.
Nu står der kun »pædagoger« i det her beslutningsforslag, men vi skal jo bruge det fagpersonale, der har kompetencer.
Og der er jo mange, der har kompetencer.
Altså, tit og ofte er der også sundhedspersonale, som har nogle gode kompetencer.
Dem er der også mangel på.
Men det at skrive en målsætning ind på 75 pct., når vi ved, at det vil man faktisk ikke kunne leve op til, virker bare som en utopi.
Derimod vil vi gerne være med til at kigge på en plan.
Vi er også i fuld gang på de forskellige ressortområder.
Det er bekymrende, og det, vi har været vidne til, er bekymrende.
Det er også bekymrende, når man ser, at der ikke er nok voksne til at passe børnene.
Mai Villadsen (EL), 2025-01-08:
Jeg vil såmænd bare sige tak til ordføreren for også at nævne de pædagogiske assistenter, som også er en rigtig vigtig gruppe.
Det er vigtigt også at få bragt dem ind i den her debat.
Og så vil jeg høre ordføreren, om ikke vi kan være enige om, at når vi nu har en stor mangel på uddannet personale, er det lidt for dårligt, at der så er nogle kommuner, hvor det simpelt hen glipper med at tage folk ind i praktik som pædagogiske assistenter, så de dermed ikke kan få deres uddannelse.
Karina Adsbøl (DD), 2025-01-08:
Jeg må bare sige, at vi gerne ville være med til at skabe forandringer på det her område, men det nytter jo ikke noget, når personalet ikke er der.
Det virker jo ikke sådan.
Danmarksdemokraterne er enige i, at vi har en masse udfordringer på det her område, og vi går meget op i, at der er balance.
Men det, der står i det her beslutningsforslag, er, at man skal indskrive i lovgivningen, at 75 pct. skal være uddannede pædagoger.
Vi kan ikke indskrive noget i en lovgivning, som ikke er realistisk, og det var sådan set også det, ministeren sagde i sin tale.
Desuden falder flere fra uddannelserne, så der er jo flere elementer, vi skal kigge på, og vi vil gerne være med til at lægge en plan.
Jeg tænker også på, at det jo ligger hos forskellige ressortministre.
Jeg tænker også på arbejdsmiljø, og jeg tænker også på – i forhold til det, vi sidder med – en ny uddannelse, og så er der jo en del, der også ligger ovre hos uddannelses- og forskningsministeren, hvor de er i gang med at kigge på pædagoguddannelsen.
Lotte Rod (RV), 2025-01-08:
Jeg kender Danmarksdemokraterne som et parti, der går op i, at der er balance i landet.
Og det, der sker lige nu, så længe regeringen ikke prioriterer de penge, det koster, er, at det bliver en konkurrence mellem kommunerne.
Så bliver det jo de rigeste kommuner, som kan tilbyde den højeste løn, som kommer til at få de uddannede pædagoger.
Er Danmarksdemokraterne ikke enige i, at det er et problem?
Karina Adsbøl (DD), 2025-01-08:
Vi lever i en tid, hvor arbejds- og familieliv ikke længere er en størrelse, der passer til alle.
Hver familie har sine unikke behov og udfordringer.
Nogle forældre arbejder fuld tid, mens andre har deltid eller skiftende arbejdstider, og det betyder også, at der er et stort behov for fleksibilitet i pasningsordningerne, så familier kan tilpasse deres dagligdag og økonomi efter deres individuelle situationer og behov.
Men forslaget her handler så om at pålægge regeringen, at de inden udgangen af folketingsåret 2024-2025 skal indkalde til drøftelser med Folketingets partier om at stille krav om, at mindst 75 pct. af medarbejderne i vuggestuer og børnehaver er pædagoger eller er under uddannelse til pædagog.
Jeg kan se i mine notater her, at jeg har skrevet: Hvad med de pædagogiske assistenter?
Det må De Radikale jo svare på.
Samtidig vil De Radikale også have skrevet ind i dagtilbudsloven, at 75 pct. af medarbejderne i vuggestuer og børnehaver netop skal være uddannet til pædagog eller under uddannelse til pædagog.
Jeg forstår udmærket intentionerne i forslaget, altså det at man som forælder trygt skal kunne aflevere sit barn til en uddannet pædagog, når man afleverer sit barn, og at man trygt kan vide, at der er voksne nok, og at ens barn kan blive trøstet, når der er behov for det.
Samtidig med det har vi også set de udsendelser, der har været sendt, og som hedder »Hvor er der en voksen?« Men som forslagsstillerne også skriver i deres beslutningsforslag, er det jo sådan, at det cirka kun er hver fjerde pædagog på en stue, der har en pædagoguddannelse, og at der netop er mangel på pædagoger.
Hver fjerde pædagog står netop også uden uddannede kollegaer, hvad man jo også henviser til i beslutningsforslaget.
Men der må jeg bare sige i forhold til ministerens tale, at jeg er meget enig i, at man jo ikke kan skrive noget ind i lovgivningen og forvente, at det så fungerer, når der ikke er pædagoger nok.
Derimod kan jeg godt se, at det ville være rigtig godt at få lagt en plan, også, ligesom en tidligere kollega har sagt her, i forhold til uddannelsen og i forhold til at arbejde for netop at få flere uddannede pædagoger, men også pædagogiske assistenter.
Jeg mener da, at det trods alt er bedre, at der er nogle voksne i daginstitutionerne, end at der ikke er nogen voksne.
Vi ønsker i Danmarksdemokraterne at give familierne den frihed til også at vælge, hvad der passer bedst til netop deres familieliv.
Derfor har vi i vores finanslovsforslag netop reserveret midler til, at man kan få tilskud til at passe sit eget barn hjemme, hvis man vurderer i familien, at det er godt for barnet og familien i en periode.
I Danmarksdemokraterne kommer vi til at stemme imod det her forslag, også fordi jeg faktisk – og det er jo ikke altid, at jeg er det – er enig i det, der er blevet sagt, altså at de uddannede pædagoger ikke er der.
Det er derfor, vi kommer til at stemme imod forslaget, og det er også derfor, at vi kommer til at stemme imod det i forhold til at der ikke er anvist en konkret finansiering i beslutningsforslaget.
Tak for ordet.
Anni Matthiesen (V), 2025-01-08:
Jeg kan godt afsløre så meget, at noget af det, som betyder rigtig meget for os i Venstre, bl.a. er at få kigget ind i, om der også er steder på både vuggestueområdet og børneområdet, hvor vi også kan frisætte mere, for den sags skyld.
Vi har jo netop været i gang med at kigge på hele folkeskoleområdet.
Er der steder, vi kan afbureaukratisere osv.?
Der synes jeg jo, at det kunne være en af de knapper, vi i stedet for kunne skrue på i forhold til at kigge ind i, om der kunne være en mængde administration, vi har pålagt
enten herfra, eller som de bliver udsat for fra kommunernes side, altså om vi i stedet kunne fjerne nogle af de ting, så det bliver lettere at være ansat i en børnehave eller en vuggestue.
Lotte Rod (RV), 2025-01-08:
Men det er jo bare ikke rigtigt, at man kan stå og sige, at man synes, det er lige så vigtigt, når der ikke er nogen handling bag det.
Det er jo det, der er problemet.
Det er også det, der er problemet i det, som ministeren og Socialdemokratiet siger: Man går op i det, men man vil ikke prioritere pengene til det, og det vigtige i det her forslag er jo ikke selve måltallet, men at vi prioriterer de penge, det koster at uddanne medhjælpere i alle institutioner.
Anni Matthiesen (V), 2025-01-08:
Jeg kan jo betrygge ordføreren med, at vi går lige så meget op det, som vi går op i faglighed i grundskolen i det hele taget.
Vi går også op i faglighed for de mindste børn.
Jeg vil næsten sige, at det måske endda er endnu mere vigtigt, for vi ved udmærket godt, at de første tusind dage i et barns liv er utrolig afgørende for barnet resten af livet.
Der skal jo helt andre ting til for at tiltrække flere, både unge, men for den sags skyld også ældre mennesker for at tage en pædagogisk uddannelse.
Vi tror ikke på, at fordi vi sætter et måltal her fra Christiansborg, er det med til at flytte unges valg.
Vi tror, der skal andre ting til.
Lotte Rod (RV), 2025-01-08:
Jeg kender Venstre som et parti, der går op i fagligheden i skolen, og som går op i, at der er uddannede lærere i skolen.
Hvorfor er det ikke præcis lige så vigtigt, at de små børn har uddannede pædagoger, som at de lidt større børn har uddannede lærere?
Anni Matthiesen (V), 2025-01-08:
Det er et vigtigt emne, og det er jo ikke første gang, vi diskuterer det, men det gør ikke, at det ikke stadig væk er vigtigt, at vi diskuterer det her emne.
Jeg kan jo starte med at sige, at i Venstre er vi helt enige i, at høj faglighed i dagtilbuddene er med til at sikre en god hverdag for vores børn.
Så ja, pædagogisk faglighed er vigtigt.
Der er jeg også nødt til at sige, som jo også ministeren var inde på, at vi jo heldigvis, kan man sige, også har taget nogle skridt her de seneste år, som går i den rigtige retning, for at sikre en bedre omsorg for vores børn.
Jeg skal ikke begynde at remse dem alle sammen op.
Ministeren har lige nævnt de tiltag, vi har sat i værk, og som vi for den sags skyld også kan se nu begynder at virke.
Vi mener i Venstre til gengæld ikke, at det med at sætte et måltal så løser tingene.
Jeg synes desværre også, at vi har set det i andre sammenhænge, altså det der med at tro, at hvis man skriver et måltal, der hedder 75 pct., og man så pålægger kommunerne at leve op til det måltal, er alt i den skønneste orden i løbet af kort tid, for nej, der skal mere til, og der skal noget andet til end bare at sætte et måltal.
Tværtimod synes jeg jo, at de gange, hvor vi også tidligere har forsøgt på andre områder at sætte et måltal, har det vist, at man simpelt hen flytter arbejdsmængden og tyngden for bl.a. pædagogisk personale, i forhold til at de så skal til at sidde og registrere tingene for så at levere dokumentation – dokumentation måske til kommunerne eller dokumentation til os her i Folketinget – og at så bruger de i stedet for unødigt mange kræfter på at registrere og føre regneark frem for egentlig så at bruge tiden sammen med børnene.
Jeg har ellers indtrykket af, at Radikale Venstre jo faktisk netop kerer sig om vores børn, og derfor synes jeg, det er ærgerligt, at man så vælger at sige, at så sætter vi bare et måltal, for jeg tror netop, at der er andre ting.
Som også den socialdemokratiske ordfører sagde for lidt siden, er man nødt til at kigge ind i strukturen i stedet for.
I hvert fald er det også det, der gør, at vi fra Venstres side mener, det er urealistisk bare at fastsætte et tal her på Christiansborg og tro, at så får vi så uddannet langt, langt mere pædagogisk personale i løbet af nul komma niks, for nej, det kræver flere ting og et langt sejt træk for også at få flere unge til at kigge i den retning.
Det er derfor, vi også fra regeringens side jo nu bl.a. tager fat i forhold til også at lave en ny ungdomsuddannelse.
Så alt i alt vil jeg sige, at jeg helt klart anerkender, at det her kan gøres bedre, og kvalitetsundersøgelserne siger det samme, men at tro, at et måltal så løser det, mener vi er den forkerte vej at gå.
Derfor kan vi ikke støtte forslaget.
Lotte Rod (RV), 2025-01-08:
Men der kommer jo bare ikke noget ud af det, så længe vi bare snakker om det, og så længe vi bare siger, at det er vigtigt, og så længe vi bare siger, at der skal være en plan.
Det, det her forslag gør for første gang, er rent faktisk at prioritere de penge, det koster, at tre ud af fire af de voksne er uddannede pædagoger.
Jeg har jo med vilje skrevet i forslaget, at det måltal, vi skal lave, skal gå på, at man enten er uddannet pædagog eller er under uddannelse.
Jeg tror bare ikke på, at det nogen sinde kommer til at ske, hvis ikke vi herindefra tager det ansvar på os.
Rasmus Lund-Nielsen (M), 2025-01-08:
Jeg er ikke enig med ordføreren i, at det bare er et spørgsmål om penge.
Der skal jo også være nogle, der enten gerne vil være pædagoger eller være under uddannelse til pædagog, og det sidste kræver, at man gerne vil være pædagog.
Så jeg tror altså, at i forhold til de her 1,6 mia. kr., vi nu har givet til højere minimumsnormeringer, er det vigtigt at fastslå, at der ikke var flertal for minimumsnormeringerne, da regeringen tiltrådte, men at det valgte regeringen så at fastholde at gennemføre.
Der har vi så tilført 1,6 mia. kr., og det mener jeg kommer til at gøre en stor forskel.
Birgitte Bergman (KF), 2025-01-08:
Som jeg nævnte i min tale, er vi altid villige til at tage drøftelser og ikke mindst at indgå i en god dialog om, hvordan vi sikrer fremtidens pædagoguddannelse, men også om, hvordan vi sikrer det her område.
Nu er jeg selv kommunalpolitiker, så jeg ved, at det er rigtig svært at rekruttere; det er der ingen tvivl om.
Men det er det jo inden for rigtig mange af de her servicefag og fagene generelt, altså både på skoleområdet, men også i hjemmeplejen og i forhold til pædagoger osv.
Så det er en stor udfordring, vi står over for; det er der ingen tvivl om.
For de er rigtig vigtige for rigtig mange, både for vores børn, men også for vores ældre.
Helene Brydensholt (ALT), 2025-01-08:
Og undskyld, at jeg trykkede mig ind lige i sidste øjeblik, men jeg blev bare lige inspireret til at stille ordføreren et spørgsmål.
Jeg vil høre ordføreren, om ordføreren er med på det, som mange andre ordførere også har sagt fra talerstolen i løbet af den her debat, nemlig at der bør blive lavet en plan for det her område, så vi sikrer, at der kommer mange flere pædagoger ud i dagtilbuddene.
Som ordføreren eller den tidligere ordfører sagde, er der jo kun omkring 50 pct. pædagoger i dagtilbuddene, og jeg ved godt, at det i skolerne også er nedadgående – jeg mener, det er omkring 70 pct., der er lærere i skolerne – men vi ville jo aldrig acceptere, alle alarmklokker ville ringe, hvis 50 pct. af alle dem, der underviser i skolerne, ikke var lærere.
Birgitte Bergman (KF), 2025-01-08:
Jo, det er meget svært ikke at være enig i, selvfølgelig.
Udfordringen er jo, hvordan vi får flere at vælge den uddannelse.
Vi ser også en nedgang generelt, i forhold til at der er færre, der føder børn, og der er færre til at søge den uddannelse.
Så der er ingen tvivl om, at vi kommer til at arbejde med det i de forhandlinger omkring pædagoguddannelsen.
Altså, hvordan kan vi sikre, at den bliver så attraktiv, at flere får lyst til at søge mod den, og at flere også tager en merituddannelse, så vi får flere uddannede pædagoger?
For der er ingen tvivl om, at en uddannet pædagog jo virkelig kan noget med sit håndværk, og det er det, der gør, at vi også ser, at børn sprogligt og motorisk udvikler sig langt bedre, når vi har flere pædagoguddannede.
Lotte Rod (RV), 2025-01-08:
Tak for talen.
Jeg kender De Konservative som et parti, der også går meget op i, at der er ro i skolen, og jeg tror faktisk, at noget af det, der er det allervigtigste for, at flere børn trives og lærer noget i skolen, er, at de har stabile pædagoger i deres vuggestuer og børnehaver.
For i dag er der rigtig mange børn, som har forældre, der får skældud for, at de ikke har opdraget deres børn ordentligt, men i virkeligheden er det jo børn, som ikke har haft voksne pædagoger nok, og som derfor regulerer sig efter hinanden og derfor ikke kan fungere i skolen.
Så er De Konservative ikke enige i, at hvis vi mener noget med at ville give alle børn en ordentlig start, og hvis vi gerne vil have skoler, hvor der er mere ro i klassen, så starter det med, at der er uddannede pædagoger nok i daginstitutionerne?